বরিশালে সে দিন ১ দিনের জন্য ঘুরতে গেলাম খালার বাসায়। ফেসবুকে স্ট্যাটাস এ তার আগের দিন জানতে চেয়েছিলাম  দেখার মতো কি আছে বরিশাল শহরে, তখন ব্লগের সন্যাসী ভাইয়া বলল দুর্গাসাগর আর বায়তুল আমান জামে মসজিদ আছে। খালার বাসায় ডুকে ফ্রেশ হয়ে, সকালের নাস্তা করেই, কাজিন কে নিয়ে বেড়িয়ে গেলাম ঘুরতে। খুব তাড়া ছিল কারন সন্ধ্যায় ঢাকার উদ্দ্যেশে রওনা দিতে হবে! ক্যামেরা নিয়ে বেড়িয়ে গেলাম ২ জন। বাসে উঠলাম, আকাশের দিকে তাকালাম সাদা মেঘ ভাসছে নীল আকাশে। চোখের মধ্যে ভেসে উঠলো রাতের আকাশের দৃশ্য! একটা জিনিষ ভাবলাম তখন, কাল রাতে আমি একা জেগে ছিলাম না। আমার সাথে আকাশ টা ও জেগেছিল! আসলে আকাশ টা প্রতিদিন ওভাবে জেগে থাকে! আকাশ কাল রাতে  আমার সাথে খেলা করেছিল সে, তাই তো মনে মনে কোন ভাবনা কাজ করেনি, নিজের সাথে নিজের কথোপকথন হয়নি। শুধু আকাশের খেলা দেখেছিলাম। তাই তো তাকে বার বার খুজে ফিরেছি,তার রং বার বার দেখতে চেয়েছি! ভোর রাতের আকাশ টা আমাকে ব্যস্ত রেখেছিল! তার এক একটি রুপ আমার সামনে হাজির করাচ্ছিল। আমিও মন ভরে তাকে দেখছিলাম, নিজেকে ক্লান্ত মনে হয় নি তখন!  বাসে মানুষের হইচই কানে আসছে খুব। নীল আকাশ থেকে চোখ টা কে সরিয়ে নিলাম, একটু বন্ধ করলাম চোখ।রাতের আকাশের বুকে সেই তারার হাসি টা চোখের সামনে ভেসে উঠলো। সব কিছু একটু অন্য রকম মনে হল, চোখ  খুলে একটা দীর্ঘনিঃশ্বাস!